

Avtale om

Tilbringertjeneste med losbåt

er inngått mellom:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(heretter kalt Kunde)

og

[Skriv her Organisasjonsnavn og organisasjonsnummer]

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(heretter kalt Leverandør)

Avtalen signeres digitalt via KGV:

Signatar hos Kunden Signatar hos Leverandør

Navn: Navn:

Stilling: Stilling:

Telefon: Telefon:

E-post: E-post:

Innhold

[1 Alminnelige bestemmelser 4](#_Toc209198047)

[1.1 Avtalens formål og omfang 4](#_Toc209198048)

[1.2 Definisjoner 4](#_Toc209198049)

[1.3 Bilag med vedlegg 5](#_Toc209198050)

[1.4 Tolkning- rangordning 5](#_Toc209198051)

[1.5 Avtalens varighet 5](#_Toc209198052)

[1.6 Kontraktsområder 6](#_Toc209198053)

[1.6.1 Opsjon Svalbard 6](#_Toc209198054)

[2 Gjennomføring av Avtalen 6](#_Toc209198055)

[2.1 Partenes representanter 6](#_Toc209198056)

[2.2 Møter 6](#_Toc209198057)

[2.3 Risiko og ansvar for kommunikasjon og dokumentasjon 6](#_Toc209198058)

[2.4 Skriftlighet 7](#_Toc209198059)

[2.5 Omdømme og profilering 7](#_Toc209198060)

[2.6 Endringer etter avtaleinngåelse 7](#_Toc209198061)

[3 Partenes plikter 7](#_Toc209198062)

[3.1 Overordnet ansvar 7](#_Toc209198063)

[3.1.1 Verdioptimalisering (Value Engineering) 7](#_Toc209198064)

[3.2 Kundens ansvar og plikter 8](#_Toc209198065)

[3.3 Leverandørens ansvar og plikter 8](#_Toc209198066)

[3.3.1 SAR- oppdrag 8](#_Toc209198067)

[3.3.2 Myndighetskrav 8](#_Toc209198068)

[3.3.3 Underleverandør 9](#_Toc209198069)

[3.3.4 Lønns- og arbeidsvilkår 9](#_Toc209198070)

[3.3.5 Grunnleggende menneskerettigheter i Leverandørkjeden 10](#_Toc209198071)

[3.3.6 Sikkerhetsstyring 11](#_Toc209198072)

[3.3.7 Innsyn 11](#_Toc209198073)

[3.3.8 Rapportering 11](#_Toc209198074)

[3.3.9 Kontroll og revisjoner 11](#_Toc209198075)

[3.10 Forsikring 12](#_Toc209198076)

[4 Endringer og avbestilling 12](#_Toc209198077)

[4.1 Rett til endring i Leveransen 12](#_Toc209198078)

[4.2 Virkninger av endring i Leveransen 12](#_Toc209198079)

[4.3 Utstedelse av Endringsordre 13](#_Toc209198080)

[4.4 Omtvistet endringsordre og tvist om konsekvenser av utstedt endringsordre 13](#_Toc209198081)

[4.5 Endring av fartøy 13](#_Toc209198082)

[4.6 Avbestilling 14](#_Toc209198083)

[5 Vederlag og betalingsbestemmelser 14](#_Toc209198084)

[5.1 Fakturering 14](#_Toc209198085)

[5.2 Prisendring 14](#_Toc209198086)

[5.3 Forsinkelsesrente 15](#_Toc209198087)

[5.4 Betalingsmislighold 15](#_Toc209198088)

[5.5 Vederlag 15](#_Toc209198089)

[5.6 Regulering av godtgjørelse grunnet variasjoner i trafikkgrunnlag 15](#_Toc209198090)

[5.7 Regulering av priser 15](#_Toc209198091)

[5.8 Endringer i skatter og avgifter 16](#_Toc209198092)

[5.9 Bankgaranti 16](#_Toc209198093)

[6 Kontraktsbrudd 16](#_Toc209198094)

[6.1 Mislighold 16](#_Toc209198095)

[6.1.1 Varslingsplikt 16](#_Toc209198096)

[6.1.2 Utbedring 17](#_Toc209198097)

[6.1.3 Bot 17](#_Toc209198098)

[6.1.3.1 Forsinket Leveranse 17](#_Toc209198099)

[6.1.3.2 Brudd på hviletid 17](#_Toc209198100)

[6.2 Tilbakeholdsrett 17](#_Toc209198101)

[6.3 Vesentlig mislighold 18](#_Toc209198102)

[6.3.1 Heving 18](#_Toc209198103)

[6.4 Erstatning 18](#_Toc209198104)

[7 Avslutning av kontrakt 19](#_Toc209198105)

[7.1 Avslutningsplan 19](#_Toc209198106)

[8 Øvrige bestemmelser 20](#_Toc209198107)

[8.1 Force majeure 20](#_Toc209198108)

[8. 2 Overdragelse av rettigheter og plikter 20](#_Toc209198109)

[8.2.1 Kundens overdragelse 20](#_Toc209198110)

[8.2.2 Leverandørens overdragelse 20](#_Toc209198111)

[8.3 Konkurs, akkord e.l. 21](#_Toc209198112)

[8.4 Tvister 21](#_Toc209198113)

# 1 Alminnelige bestemmelser

## 1.1 Avtalens formål og omfang

Avtalen gjelder transport av los med losbåt. Tjenesten skal utføres på en kostnadseffektiv måte slik at næringenes forventninger på dette området ivaretas.

Leverandør skal i Partnerskap med Kunden bidra til at drift og Leveranser i Avtalen utføres på en optimal, bærekraftig og kostnadseffektiv måte, med hensyn til

* + drift av båter og mannskap
	+ utnyttelse av losens kapasitet

Kunden har beskrevet sitt behov og fremstilt sine krav i bilag 1 (Kundens beskrivelse av Leveransene).

Leverandør har beskrevet og spesifisert sine Leveranser i bilag 2 (Leverandørens løsningsbeskrivelse).

Leverandør skal kunne delta i andre aktiviteter som Kunden etterspør, innenfor rammene av Avtalen. Omfanget og gjennomføring er nærmere beskrevet i de bilagene som nedenfor er inkludert i Avtalen.

Kunden har ved særskilte tilfeller og ved saklig grunn, rett til å benytte andre aktører enn Leverandør til å frakte los.

## 1.2 Definisjoner

Med «Avtalen» menes denne generelle avtaleteksten med bilag.

Med “Kontrakten” menes Avtalen som er inngått mellom Partene med alle dokumenter som angir Partenes forpliktelser og ansvar og som fordeler risiko mellom Partene.

Begrepene kontrakt og avtale kan brukes om hverandre og må leses i kontekst.

“Leveranse” er den tjenesten som er avtalt levert etter Kontrakten.

“Leverandør” er den som blir tildelt Kontrakten etter konkurransen.

“Underleverandør” er en eventuell tredjepart som har inngått avtale med Leverandør om levering av tjenester i Leveransen.

“Kunde” er Kystverket.

“Part” i kontrakten er Leverandør og Kunde.

## 1.3 Bilag med vedlegg

Bilag 1: Kravspesifikasjon

Bilag 2: Leverandørens løsningsbeskrivelse

Bilag 3: Pris og prisbestemmelser

Bilag 4: Administrative bestemmelser

Bilag 5: Endringer til kontraktstekst

Bilag 6: Endringer etter kontraktsinngåelse

Andre bilag:

## 1.4 Tolkning- rangordning

Endringer til den generelle avtaleteksten skal samles i bilag 5, med mindre den generelle avtaleteksten henviser til slike endringer i et annet bilag. Følgende tolkningsprinsipper legges til grunn:

1. Den generelle avtaleteksten går foran bilagene
2. Bilag 1 går foran de øvrige bilagene
3. I den utstrekning det fremgår klart og utvetydig hvilket punkt eller hvilke punkter som er endret, erstattet eller gjort tillegg til, skal følgende tolkningsprinsipper gjelde:
4. Bilag 5 går foran den generelle avtaleteksten
5. Hvis den generelle avtaleteksten henviser endringer til et annet bilag enn bilag 5, går slike endringer foran den generelle avtaleteksten
6. Bilag 6 går foran de øvrige bilagene.

## 1.5 Avtalens varighet

Avtalen er gyldig fra kontraktsignering. Leveranseoppstart er 1. juni 2028. Varighet på Avtalen er 10 år etter Leveranseoppstart.

Kunden har en ensidig opsjon på å forlenge Avtalen ytterligere 2+2 år beregnet fra dato for Leveranseoppstart.

Frist for å melde fra til Leverandør om denne opsjonen innløses er senest 12 måneder før Avtalens utløp.

## 1.6 Kontraktsområder

Avtalen regulerer følgende område(r):

Delkontrakt 1: Kontraktsområde nr. 1 består av Oslofjorden og Skagerrak losoldermannskap, se bilag 1 vedlegg 2.

Delkontrakt 2: Kontraktsområde nr. 2 består av Rogaland, Vestlandet og Møre og Trøndelag losoldermannskap, jfr. bilag 1 vedlegg 3.

Delkontrakt 3: Kontraktsområde nr. 3 består av Nordland og Troms og Finnmark losoldermannskap, jfr. bilag 1 vedlegg 4.

Delkontrakt 4: Kontraktsområde nr. 4 består av Svalbard, jfr. bilag 1 vedlegg 10.

(*Kontrakten vil oppdateres etter at delkontraktene er tildelt*.)

## 1.6.1 Opsjon Svalbard

Kontrakten inneholder opsjon på kontraktsområde nr. 4 Svalbard, jfr. bilag 1 vedlegg 10. Kunden har frist på å utløse opsjonen senest tre måneder etter signering av kontrakt på kontraktsområde 4.

# 2 Gjennomføring av Avtalen

## 2.1 Partenes representanter

Hver av Partene skal ved inngåelsen av Avtalen oppnevne en representant som er bemyndiget til å opptre på vegne av Partene i saker som angår Avtalen. Bemyndiget representant for Partene, og prosedyrer og varslingsfrister for eventuell utskiftning av disse, spesifiseres nærmere i bilag 4.

## 2.2 Møter

Hvis en Part finner det nødvendig, kan Parten med minst 3 (tre) virkedagers varsel innkalle til møte med den annen Part for å drøfte avtaleforholdet og måten Avtalen blir gjennomført på.

Annen frist og rutiner for møtene kan avtales i bilag 4.

Kommunikasjon vedrørende Avtalen skal rettes til Partenes representanter.

## 2.3 Risiko og ansvar for kommunikasjon og dokumentasjon

Begge Parter skal sørge for forsvarlig kommunikasjon, oppbevaring og sikkerhetskopiering av dokumenter og annet materiale av betydning for Avtalen uansett form, herunder e-post og annet elektronisk lagret materiale.

## 2.4 Skriftlighet

Alle varsler, krav eller andre meddelelser knyttet til denne Avtalen skal gis skriftlig til den elektroniske adresse som er oppgitt i Avtalens bilag 4 for den aktuelle type henvendelse.

## 2.5 Omdømme og profilering

Begge Parter forplikter seg til å opprettholde et godt omdømme og handle på en måte som ikke skader den andre Partens omdømme. Ingen av Partene skal komme med negative eller skadelige uttalelser om den andre Parten i offentligheten, inkludert i media og på sosiale medier.

Leverandør skal ikke ta stilling til eller kommentere synspunkter eller misnøye om tilbringertjeneste med losbåt eller lostjenesten for øvrig, men videreformidle slike henvendelser til Kundens representant i henhold til denne Avtalen.

Leverandør og Underleverandører kan ikke benytte informasjon om Kontrakten for reklameformål uten skriftlig godkjenning fra Kunden. Informasjon om Kontrakten kan likevel benyttes som generell referanse uten slik godkjenning.

## 2.6 Endringer etter avtaleinngåelse

Endringer i kontraktsperioden reguleres i henhold til denne Avtalens kapittel 4 om endring og avbestilling.

# 3 Partenes plikter

## 3.1 Overordnet ansvar

Partene forplikter seg til å opprettholde en positiv og profesjonell relasjon gjennom hele kontraktsperioden. Dette inkluderer åpen og ærlig kommunikasjon, respekt for hverandres synspunkter, og en felles innsats for å løse eventuelle konflikter på en konstruktiv måte.

### 3.1.1 Verdioptimalisering (Value Engineering)

Kunden har rett til å kreve at Leverandøren kostnadsfritt deltar i en verdioptimaliseringsprosess to år etter avtaleinngåelse, og deretter årlig. Målet med denne prosessen er å forbedre verdien av Leveransen ved å analysere funksjoner og kostnader, med formål om å finne dokumenterte besparelser og redusere livssykluskostnader. Prosessen skal fasiliteres av en tredjepart, utpekt av Kunden, og Kunden dekker kostnadene knyttet til fasiliteringen.

Verdioptimaliseringsprosessen skal følge prinsippene i SAVE International Value Standard, men Kunden forplikter seg ikke til å følge hele standarden.

Verdioptimaliseringsprosessen kan føre til at en av Partene foreslår endringer i Leveransen. Slike endringer skal reguleres i henhold til Kontraktens punkt om endringer.

## 3.2 Kundens ansvar og plikter

Kunden skal lojalt samarbeide med Leverandør om gjennomføring av Avtalen.

Kunden skal besvare henvendelser fra Leverandøren uten ugrunnet opphold.

Kunden skal uten ugrunnet opphold varsle om forhold som Kunden forstår eller bør forstå at kan få betydning for gjennomføring av Avtalen.

## 3.3 Leverandørens ansvar og plikter

Leverandør forplikter seg til å levere tjenester i samsvar med Avtalen.

Leverandør skal levere tjenester på Avtalen på en profesjonell, faglig forsvarlig og aktsom måte i samarbeid med Kunden. Det skal legges vekt på sikkerhet ved utførelse av oppdragene.

Leverandøren skal lojalt samarbeide med Kunden om gjennomføring av Avtalen

Leverandøren plikter å gi Kunden innsyn og mulighet til å kontrollere og etterprøve arbeid og at oppgitte standarder og metoder for utførelse av tjenestene etterleves.

Leverandør skal besvare henvendelser fra Kunden uten ugrunnet opphold.

Leverandøren skal uten ugrunnet opphold varsle om forhold som Leverandøren forstår eller bør forstå at kan få betydning for Avtalen.

### 3.3.1 SAR- oppdrag

Leverandør fristilles fra sine Leveranseforpliktelser i de tilfeller hvor Leverandør blir kontaktet av Hovedredningssentralen for å bistå havarist eller fartøy i havsnød. Leverandør skal så snart som mulig melde fra til Kunde om at Leverandør er utilgjengelig grunnet SAR-oppdrag. Leverandør skal umiddelbart etter at havarist eller fartøy i havsnød er sikret og fare for liv er over, melde fra til Kunde om at losbåten igjen er tilgjengelig til å utføre losoppdrag.

SAR-oppdrag utført av Leverandør medfører ikke avkortning i Leverandørs faste vederlag.

## 3.3.2 Myndighetskrav

Leverandør skal utføre tjenesten i tråd med gjeldende regelverk for denne type Leveranser.

Leverandør skal til enhver tid fylle vilkårene som settes til registrering i Norsk Ordinært Skipsregister.

Leverandør skal holde seg informert om og rette seg etter:

1) Til enhver tid gjeldende relevante lover og forskrifter

2) Krav og pålegg som er fastsatt av offentlige myndigheter

Dersom Leverandør ikke lenger innehar nødvendige tillatelser, forsikringer eller sertifikater har Kunden rett til å heve Kontrakten i henhold til Avtalens punkt om heving.

## 3.3.3 Underleverandør

Leverandøren har ikke rett til å benytte Underleverandører i avtaleperioden uten skriftlig godkjenning fra Kunden.

Leverandøren er fullt ansvarlig for Underleverandørenes arbeid og plikter å sikre at alle Underleverandører overholder Avtalens vilkår og betingelser. Eventuelle feil eller mangler fra Underleverandørenes side skal rettes av Leverandøren uten ekstra kostnad for Kunden.

Eventuelle endringer i bruk av Underleverandører, inkludert bytte av Underleverandører, må godkjennes skriftlig av oppdragsgiveren. Leverandøren skal informere oppdragsgiveren om slike endringer så snart som mulig. Kunden kan ikke nekte samtykke uten at det foreligger saklig grunn.

## 3.3.4 Lønns- og arbeidsvilkår

Leverandøren er ansvarlig for at egne ansatte, ansatte hos Underleverandører (herunder innleide) som direkte medvirker til å oppfylle Kontrakten, har lønns- og arbeidsvilkår i henhold til:

* Forskrift om allmenngjort tariffavtale.
* Forskrift om lønns- og arbeidsvilkår i offentlige kontrakter av 8. februar 2008 der denne kommer til anvendelse. På områder som ikke er dekket av forskrift om allmenngjort tariffavtale, skal lønns- og arbeidsvilkårene være i henhold til landsomfattende tariffavtale for den aktuelle bransje. Med lønns- og arbeidsvilkår menes bestemmelser om minste arbeidstid, lønn, herunder overtidstillegg, skift- og turnustillegg og ulempetillegg, og dekning av utgifter til reise, kost og losji, i den grad slike bestemmelser følger av tariffavtalen.

Alle avtaler Leverandøren inngår som innebærer utførelse av arbeid under denne Kontrakten skal inneholde tilsvarende forpliktelser.

Leverandøren er forpliktet til å fylle ut egenrapporteringsskjema som skal sendes til oppdragsgiver innen én måned etter Kontrakten er signert, med mindre annet er avtalt. Egenrapportering kan kreves flere ganger i løpet av kontraktsperioden etter skriftlig forespørsel fra oppdragiver.

Kunden og eventuell ekstern kontrollør som mottar opplysningene, har taushetsplikt om opplysningene. Taushetsplikten gjelder ikke overfor Arbeidstilsynet, Petroleumstilsynet, eller overfor ansatte eller interne eller eksterne rådgivere som er nødvendige for å få språklig, økonomisk, juridisk eller annen faglig bistand. Taushetsplikten gjelder også for rådgiverne.

Leverandøren plikter på skriftlig forespørsel med en rimelig frist å dokumentere lønns- og arbeidsvilkårene for egne arbeidstakere, arbeidstakere hos eventuelle Underleverandører (herunder innleide) som direkte medvirker til å oppfylle Kontrakten. Opplysningene skal dokumenteres ved blant annet kopi av arbeidsavtale, lønnsslipp, timelister og arbeidsgiverens bankutskrift. Dokumentasjonen skal være på personnivå og det skal fremgå hvem den gjelder.

Dokumentasjonen kan inkludere komplett liste med navn på egne og eventuelle Underleverandørers ansatte som direkte medvirker til å oppfylle Kontrakten, oversikt over allmenngjorte og/eller landsomfattende tariffavtaler som legges til grunn for den aktuelle bransjen og innsyn i Leverandørens avtalte lønns- og arbeidsvilkår med eventuelle Underleverandører.

Ved brudd på dokumentasjonsplikten har Kunden rett til å ilegge en dagbot som ikke skal være mindre enn kr 1500 per dag.

Hvis Leverandør eller Underleverandør får pålegg av Arbeidstilsynet som gjelder lønns- og arbeidsvilkår mv. på denne Kontrakten, skal Leverandøren uten ugrunnet opphold informere Kunden ved kopi av pålegget. Hvis Leverandøren eller Underleverandøren ikke utbedrer forholdene i pålegget innen Arbeidstilsynets frister, vil dette bli ansett som mislighold av Kontrakten.

Ved brudd på kravene til lønns- og arbeidsvilkår mv. skal Leverandøren rette forholdet. Der bruddet har skjedd hos en Underleverandør (herunder bemanningsselskaper) er rettingsplikten begrenset til krav som er fremmet skriftlig innen tre måneder etter lønnens forfallsdato, både for krav som følger av allmenngjort tariffavtale og landsomfattende tariffavtale. De vilkår og begrensninger som følger av lov om allmenngjøring av tariffavtaler mv. av 4. juni 1993 § 13 skal gjelde i begge disse tilfellene.

Kunden har rett til å holde tilbake et beløp tilsvarende ca. to ganger innsparingen for Leverandøren. Tilbakeholdsretten opphører så snart retting etter foregående ledd er dokumentert.

Vesentlig mislighold av kravene til lønns- og arbeidsvilkår, herunder dokumentasjonsplikten, hos Leverandøren kan påberopes av Kunden som grunnlag for heving, selv om Leverandøren retter forholdene. Dersom bruddet har skjedd i Underleverandørleddet (herunder bemanningsselskaper), kan oppdragsgiver kreve at Leverandøren skifter ut Underleverandører. Dette skal skje uten omkostninger for Kunden.

## 3.3.5 Grunnleggende menneskerettigheter i Leverandørkjeden

Leverandøren skal overholde punkt 1-4 vedrørende grunnleggende menneskerettigheter i Leverandørkjeden nærmere spesifisert i bilag 4 Administrative bestemmelser.

Kontraktsvilkåret bygger på FNs veiledende prinsipper for næringsliv og menneskerettigheter (UNGP) og OECDs retningslinjer for ansvarlig næringsliv med aktsomhetsvurderinger som metode. Begge rammeverkene anbefaler aktsomhetsvurderinger som foretrukket metode for å kartlegge, forebygge, begrense og gjøre rede for hvordan virksomheter håndterer eventuell negativ påvirkning på arbeidstaker- og menneskerettigheter i egen virksomhet og i Leverandørkjeden.

Dersom Leverandøren bruker Underleverandører for å oppfylle denne kontrakt, er Leverandøren forpliktet til å videreføre og bidra til etterlevelse av kravene i Leverandørkjeden.

## 3.3.6 Sikkerhetsstyring

Leverandør skal håndtere HMS-risiko knyttet til Leveransen gjennom egnet sikkerhetsstyringssystem. Leverandør skal til enhver tid ha oversikt HMS- risiko ved å identifisere hvilke faser av Leveransen som innehar risiko for mannskap, materiell og miljø, og kunne dokumentere hvordan Leverandør kontrollerer faktorer med risiko.

Leverandør skal utbedre eventuelle avvik så raskt som mulig. Inspeksjonsrapport skal fremsendes Kunde så snart den er ferdigstilt, og rapporten skal inneholde plan for når avvik skal utbedres.

## 3.3.7 Innsyn

Leverandøren plikter å føre eget regnskap på losbåttjenester, brutt ned på losbåtstasjonsnivå.

Kunden skal på ethvert tidspunkt ha rett til innsyn i Leverandørens regnskaper.

## 3.3.8 Rapportering

Leverandør skal uoppfordret sende den informasjon og de rapporter som etterspørres av Kunden, nærmere spesifisert i bilag 1 og 4.

Interne og eksterne revisjons- og tilsynsrapporter, ulykkes- og hendelsesrapporter sendes så snart de foreligger.

Leverandør skal snarest melde fra om personskader, materielle skader, uønskede utslipp mv som registreres av Leverandøren og har innvirkning på Leveransen.

## 3.3.9 Kontroll og revisjoner

Kunden har rett til å foreta kontroller og revisjoner av Leverandørens dokumentasjon og regnskaper som er relevante for Kontrakten. Revisjonen kan utføres av Kunden selv eller av en tredjepart utpekt av Kunden.

Revisjoner skal varsles skriftlig i forveien, med angivelse av revisjonens omfang og formål.

Leverandøren skal gi Kunden eller dennes representant tilgang til alle relevante dokumenter, regnskaper og annen informasjon som er nødvendig for å gjennomføre revisjonen.

All informasjon innhentet under revisjonen skal behandles konfidensielt og kun brukes til formål relatert til Kontrakten.

Kostnader knyttet til revisjonen bæres av Kunden, med mindre revisjonen avdekker

vesentlige avvik eller brudd på Avtalen, i hvilket tilfelle Leverandøren kan holdes ansvarlig for kostnadene.

## 3.10 Forsikring

Leverandør skal ha forsikring som minimum dekker Leverandørens ansvar for egne ansatte i tjenesten og ansvar for skader som påføres av Leverandør på Kundes kaier og bygninger som benyttes i Leveransen

Denne bestemmelsen fritar ikke Leverandøren fra plikt til å tegne eventuelle lovpålagte forsikringer eller andre avtalefestede forsikringer.

Kunden kan kreve at Leverandøren dokumenterer oppfyllelse av denne bestemmelsen.

# 4 Endringer og avbestilling

##  4.1 Rett til endring i Leveransen

Kunden har til enhver tid rett til å gi pålegg om endring i Leveransen. Endringen må stå i sammenheng med det Kontrakten omfatter, og kan ikke være av en vesentlig annen art enn den opprinnelig Leveransen.

Leverandør har rett til å foreslå endring av Leveransen. I de tilfeller hvor Leverandørs forslag medfører dokumenterte besparelser hos Kunde og hvor Kunde aksepterer foreslåtte endring, skal den faktiske netto besparelsen for Kunden fordeles mellom Kunde og Leverandør, med 50% av besparelsen til Kunde og 50% av besparelsen til Leverandør ut kontraktsperioden.

Fordelingsmodellen gjelder også for forslag som kommer fra verdioptimaliserings-prosesser.

 Besparelsen skal gå til fratrekk i Leverandørs faste kostnader.

##  4.2 Virkninger av endring i Leveransen

Alle forpliktelser Leverandør har i henhold til Kontrakten gjelder også for endringer i Leveransen, med mindre annet er eksplisitt avtalt.

Ved endring av Leveransen reguleres eventuell økning eller reduksjon i vederlag med utgangspunkt i de priser som er oppgitt i prisbilaget. Ved forlenging eller forkorting av seilingsdistanse knyttet til Kjøreoppdrag, skal det ved beregningen av økning eller reduksjon i vederlag tas utgangspunkt i et forholdsmessig påslag eller fradrag.

Det kan kun gjøres endring i Leverandørs faste vederlag dersom endringen medfører vesentlige endringer av Leveransen som endrer forutsetningene for Leverandørs faste vederlag. Vesentlighetskravet vurderes separat for hver stasjon, eksempelvis slik at en endring som medfører behov for økt bemanning på en stasjon og dermed en økning av Leverandørs faste kostnader, også kompenseres.

Endring i Vederlag skal være basert på dokumenterte kostnader.

##  4.3 Utstedelse av Endringsordre

Alle endringer i Leveransen foretas ved Endringsordre utstedt av Kunden etter reglene i denne bestemmelse. Leverandør skal uten ugrunnet opphold sende Kunden et prisoverslag dersom Kunden etterspør dette. Kunden har rett til å se Leverandørs kalkyler knyttet til Endringsordre.

En Endringsordre skal fremsettes skriftlig. Endringsordren skal som et minimum inneholde en beskrivelse av hva endringen består i og alle konsekvenser endringen har for Leveransen, Driftsplan og Vederlag.

Prosedyre for endringsordre spesifiseres i Avtalens i bilag 4.

##  4.4 Omtvistet endringsordre og tvist om konsekvenser av utstedt endringsordre

Ved mottakelse av en endringsordre plikter Leverandør uten ugrunnet opphold å iverksette denne, selv om endringsordrens økonomiske virkning ennå ikke er akseptert.

Dersom endringen av Leveransen etter Leverandørs oppfatning ikke er en del av hans plikt etter Kontrakten, eller Leverandør ikke er enig i endringens virkning for Vederlag, skal Leverandør uten ugrunnet opphold varsle endringsordrekrav til Kunden, og så snart som mulig utarbeide overslag i henhold til pkt. 4.3. Endelig endringsordrekrav skal fremsettes innen 10 dager.

Dersom Leverandør ikke har fremsatt endringsordrekrav innen 10 dager etter at Kunden har utstedt Endringsordre med konsekvens for Vederlag, skal den angitte priskonsekvens angitt i Endringsordre anses som endelig.

##  4.5 Endring av fartøy

Etter skriftlig godkjenning kan Leverandør sette inn annet fartøy enn den som er oppgitt i Avtalens bilag 2. Erstatningsfartøy skal som minimum oppfylle de krav som fremkommer av bilag 1 med vedlegg.

Kunden kan ikke nekte å godta erstatningsbåten med mindre det foreligger saklig grunn.

Leverandør skal avklare bruk av reservebåter med Kunde utover 5% i løpet av 12 måneder, eller annen ønsket parameter bestemt av Kunden. Kunden har rett til å begrense bruk av reservebåter.

##  4.6 Avbestilling

Kunden har rett til å avbestille hele eller deler av Kontrakten. Avbestilling skal foretas i så god tid som mulig, og minimum 6 måneder før avbestilling skal effektueres. Ved avbestilling har Leverandør krav på erstatning for det økonomiske tap han lider som følge av avbestillingen. Leverandør plikter å gjøre det som med rimelighet kan forventes for å begrense tapet ved å søke annen beskjeftigelse.

# 5 Vederlag og betalingsbestemmelser

## 5.1 Fakturering

Det avtalte faste årlige beløpet faktureres forskuddsvis en gang i måneden med 1/12 av beløpet. Det variable beløpet faktureres etterskuddsvis en gang i måneden. Faktura skal splittes på losoldermannskap.

Betaling skal skje etter faktura per 30 (tretti) dager. Leverandørens fakturaer skal spesifiseres og dokumenteres slik at de kan kontrolleres av Kunden. Alle fakturaer for løpende timer/oppdrag skal være vedlagt detaljert spesifikasjon. Utlegg og andre utgifter skal angis særskilt.

Kunden skal som statlig virksomhet motta elektronisk faktura i godkjent standardformat i henhold til forskrift av 2. april 2019 om elektronisk faktura i offentlige anskaffelser.

EHF skal utformes og merkes slik som nærmere beskrevet i bilag 3.

Etterkommer Leverandøren ikke krav om bruk av elektronisk faktura, kan Kunden holde tilbake betaling inntil elektronisk faktura i godkjent standardformat leveres. Kunden skal uten unødig opphold gi melding om dette. Er slik melding gitt, løper betalingsfristen fra tidspunktet elektronisk faktura i godkjent standardformat er levert.

Leverandøren må selv bære eventuelle kostnader knyttet til elektronisk faktura.

Betalingsplan og øvrige betalingsvilkår fremgår av bilag 3.

## 5.2 Prisendring

Prisene kan endres i den utstrekning det følger av Kontraktens punkt 5.6 og 5.7 og Kontraktens punkt 3.3.7.

## 5.3 Forsinkelsesrente

Hvis Kunden ikke betaler til avtalt tid, har Leverandøren krav på rente av det beløp som er forfalt til betaling, i henhold til lov 17. desember 1976 nr. 100 om renter ved forsinket betaling m.m. (forsinkelsesrenteloven).

## 5.4 Betalingsmislighold

Hvis forfalt vederlag med tillegg av forsinkelsesrenter ikke er betalt innen 30 (tretti) dager fra forfall, kan Leverandør sende skriftlig varsel til Kunden om at Avtalen vil bli hevet hvis oppgjør ikke er skjedd innen 60 (seksti) dager etter at varselet er mottatt.

Heving kan ikke skje hvis Kunden gjør opp forfalt vederlag med tillegg av forsinkelsesrenter innen fristens utløp.

## 5.5 Vederlag

Vederlag og betalingsbetingelser går frem av bilag 3. Alle priser er i norske kroner eks mva.

## 5.6 Regulering av godtgjørelse grunnet variasjoner i trafikkgrunnlag

Dersom utviklingen i trafikkomfanget medfører endringer i forutsetningene for Leverandørens bemanningsplan eller antall fartøy på den enkelte stasjon, har begge Parter rett til å kreve regulering av Leverandørens faste godtgjørelse. En eventuell økning av Leverandørens faste godtgjørelse skal være basert på dokumentert merkostnader knyttet til behov for økt bemanning eller ytterligere fartøy på den enkelte stasjon.

Leverandøren må fremme og dokumentere kravet skriftlig.

Ved forespørsel fra Kunde er Leverandør pliktig til å utlevere regnskapstall som er nødvendig for økonomiske analyser, jf. Kontraktens pkt. 3.3.7.

## 5.7 Regulering av priser

Regulering av priser fastsatt i bilag 3 – prisskjema (fast godtgjørelse, priser for faste kjøreoppdrag og timepriser) skal gjøres med utgangspunkt i kostnadsindeksene / delindeksene som inngår i SSBs “kostnadsindeks for innenriks sjøfart»:

* Drivstoff
* Mannskap
* Reparasjon og vedlikehold
* Administrative
* Øvrige kostnader
* Kapital - slit
* Kapital - rente

Beregnede kostnader skal legges inn i prisskjema i tråd med delindeksene listet over, og vil danne grunnlaget for vekting av indeksene ved oppstart.

Vekting av delindekser skal vurderes hvert andre år i hele kontraktsperioden, første gang 30. april 2030. Grunnlaget for vurderingen skal være operatørs dokumenterte kostnader siste hele driftsår. Kostnadene skal være bekreftet av revisor. Dersom kostnadsfordelingen har endret seg sammenlignet med oppstart / siste regulering, skal vekting endres i tråd med nytt kostnadsbilde.

## 5.8 Endringer i skatter og avgifter

Leverandør har rett til regulering av godtgjørelsen dersom Leverandørs betaling av skatter og avgifter i vesentlig grad endrer rammevilkårene for Leveransen. Bestemmelsen gjelder kun for betaling av skatter og avgifter som ikke reflekteres i prisreguleringen i kapittel 2.6.

## 5.9 Bankgaranti

Leverandør skal for egen regning utstede en garanti fra en velrenommert bank eller forsikringsselskap i favør av Kunden. Garantien skal være en påkravsgaranti pålydende 10% av årlig kontraktsverdi. Garantien kan fornyes årlig og skal være gyldig frem til 6 måneder etter Kontrakten er avsluttet. Leverandør er ansvarlig for at Kunden til enhver tid har gyldig garanti.

Leverandør skal sørge for at Kunden har mottatt tilsagn om garanti senest 5 virkedager før kontraktsignering, og at Kunden har mottatt garanti senest 14 dager før oppstart av tjenesten.

# 6 Kontraktsbrudd

##  6.1 Mislighold

Det foreligger mislighold hvis en av Partene ikke oppfyller sine plikter etter Avtalen, og det ikke skyldes forhold som den annen Part er ansvarlig for eller force majeure.

Kunden skal reklamere skriftlig uten ugrunnet opphold etter at misligholdet er oppdaget eller burde vært oppdaget.

##  6.1.1 Varslingsplikt

Dersom Leverandør er forhindret, eller har grunn til å tro at han vil bli forhindret, fra å oppfylle sine forpliktelser etter Kontrakten skal han straks varsle Kunden. Varselet skal angi årsak til hindringen og skal så vidt mulig angi når ytelsen kan gjennomføres, samt opplysninger om hvordan hindringer kan utbedres.

Tilsvarende gjelder dersom det må antas å oppstå ytterligere hindringer etter at første varsel er gitt.

##  6.1.2 Utbedring

Leverandør skal på eget initiativ og snarest mulig rette mangler han oppdager, selv om mangelen ikke er oppdaget eller påpekt av Kunden. Retting av mangler skal skje for Leverandørs regning.

Leverandør har rett og plikt til å utbedre mangler som er påpekt av Kunden så raskt som mulig slik at Leverandørs ytelse til enhver tid er i samsvar med Kontrakten. Leverandør skal innen 14 dager etter mottatt varsel gi Kunden skriftlig melding om de tiltak han har utført og/eller tar sikte på å utføre for å rette oppdagede mangler, samt tidspunkt for gjennomføring. Kunden skal uten ugrunnet opphold gi Leverandør skriftlig meddelelse om sitt syn på Leverandørs planer for utbedring. Kunden skal ikke på urimelig måte hindre Leverandør i å gjennomføre utbedringen som planlagt. Ved uenighet om det foreligger mangler ved Leveransen, eller hvilke tiltak som er nødvendige, plikter Leverandør å gjennomføre tiltak som pålegges av Kunden.

Dersom Leverandør ikke oppfyller sine forpliktelser i forbindelse med Leveransen, har Kunden rett til å selv utbedre mangelen eller å la en tredjepart gjøre dette. I så fall skal Leverandør betale nødvendige omkostninger ved utbedringen. Kunden skal tilstrebe seg å begrense kostnader som skal belastes Leverandør.

## 6.1.3 Bot

### 6.1.3.1 Forsinket Leveranse

Ved forsinket ankomst til losbordingsfelt som skyldes forhold Leverandør er ansvarlig for, kan Leverandør pålegges en bot etter følgende skjema:

|  |  |
| --- | --- |
| Forsinkelse | Bot |
| 0-30 min  | Ingen |
| 31- 60 min | 70 % av oppdragets enhetspris |
| Over 61min  | 120 % av oppdragets enhetspris |

### 6.1.3.2 Brudd på hviletid

Ved brudd på hviletidsbestemmelser kan Leverandør pålegges en bot på kr. 10.000 for hvert tilfelle.

## 6.2 Tilbakeholdsrett

Ved gjentatte avvik fra Leverandørens side kan Kunden holde betalingen tilbake, men ikke mer enn det som er nødvendig for å sikre Kundens krav som følge av misligholdet.

Leverandøren kan ikke holde tilbake bistand som følge av Kundens mislighold, med mindre misligholdet er vesentlig.

## 6.3 Vesentlig mislighold

## 6.3.1 Heving

En Part har rett til å heve Kontrakten dersom den annen Part vesentlig misligholder sine kontraktsforpliktelser, eller at det er klart at vesentlig mislighold vil inntre, og forholdet ikke er blitt rettet innen rimelig tid etter skriftlig varsel fra den Part som påberoper heving.

Ved gjentatte mislighold fra en Part har den annen Part rett til å heve Kontrakten.

Kunden har rett til å heve Kontrakten dersom Leverandør ikke lenger innehar nødvendige garantier, sertifikater, løyver eller andre formelle forutsetninger for å gjennomføre Kontrakten.

Heving skjer ved at den Part som krever heving gir den annen Part skriftlig meddelelse om dette.

6.3.2 Hevingsoppgjør

I det tilfelle en Part hever Kontrakten, skal heving skje på følgende måte:

a) Leverandør skal avslutte utførelse Leveransen på det tidspunktet Kunden bestemmer

b) Kunden godtgjør Leverandør for det som er utført av Leveransen. Av dette vederlag kan Kunden holde tilbake det som er nødvendig for å dekke krav med hjemmel i punkt c og d.

c) Den Part som misligholder betaler erstatning for de nødvendige merkostnader. Den annen Part skal bestrebe seg etter å minimere merkostnader.

d) Den Part som misligholder betaler erstatning for tap utover merkostnadene

e) Kunden har rett til å overta alt materiell som er nødvendig for å gjennomføre Kontrakten. Materiellet skal overtas til markedsverdi.

## 6.4 Erstatning

Hver av Partene kan kreve erstattet tap som kan tilbakeføres til mislighold med mindre den misligholdende Part kan godtgjøre at misligholdet eller årsaken til misligholdet skyldes forhold som ligger utenfor hans kontroll.

Dersom misligholdet beror på en Underleverandør som Parten benytter for helt eller delvis å oppfylle sine forpliktelser etter Kontrakten, er Parten bare fri for ansvar dersom også Underleverandøren ville være fritatt i henhold til foregående avsnitt.

Kunden kan ikke kreve erstatning i den grad Leverandør svarer dagbot eller det er gitt prisavslag for forholdet, men mindre misligholdet skyldes grov uaktsomhet eller forsett fra Leverandørs side.

# 7 Avslutning av kontrakt

Bestemmelser om avslutning kommer til anvendelse når Leveransen i henhold til denne Avtalen helt eller delvis termineres i henhold til denne Avtalens bestemmelser om utløp, oppsigelse, avbestilling eller heving.

I tillegg har Kunden krav på oppfølgende bistand i 60 (seksti) dager etter at driftstjenesten er etablert hos ny Leverandør eller Kunden selv, også om dette skjer etter at Avtalen for øvrig opphører.

Leverandøren skal bistå Kunden i forbindelse med forberedelsene til eventuell inngåelse av ny driftsavtale og levere den informasjon som er nødvendig i forbindelse med slik forberedelse.

Kunden kan spesifisere i bilag 1 hvilken informasjon Leverandøren som et minimum skal levere i forbindelse med slik forberedelse, og når det skal skje. En slik beskrivelse i bilag 1 anses ikke uttømmende.

Ved avslutning av Kontrakten har Kunden eller ny leverandør opsjon på å kjøpe losbåtene til markedsverdi. Markedsverdi fastsettes ved taksering av uavhengig tredjepart.

## 7.1 Avslutningsplan

Kunden skal utarbeide en fremdriftsplan for avslutningsperioden, kalt «avslutningsplan». Avslutningsplanen skal forelegges Leverandøren innen rimelig tid etter oppstart av avslutningsperioden. Kunden kan la eventuell ny leverandør lage eller supplere slik plan på Kundens vegne.

Leverandøren skal uten ugrunnet opphold bistå med:

1. informasjon og kompetanse som er nødvendig for at Kunden skal kunne utarbeide planen,

2. gi innspill om konkrete aktiviteter som er nødvendig fra Leverandørens side,

3. tidsrammene for aktivitetene og for øvrig beskrive det nødvendige samspillet mellom Leverandøren og Kunden ved avslutningen

4. Leverandøren skal videre legge til rette for at Kunden uten ugrunnet opphold får tilgang til den informasjon som Kunden trenger fra eventuelle Underleverandører av Leverandøren.

# 8 Øvrige bestemmelser

## 8.1 Force majeure

Definisjon av Force Majeure omfatter hendelser som ligger utenfor Partenes kontroll og som hindrer oppfyllelse av kontraktsforpliktelser. Dette inkluderer, men er ikke begrenset til, naturkatastrofer, krig, terrorhandlinger, pandemier, offentlige påbud og restriksjoner. Covid-19-pandemien, inkludert eventuelle mutasjoner og relaterte offentlige tiltak, anses som en Force Majeure-hendelse. Dette gjelder også fremtidige pandemier som medfører lignende hindringer.

Parten som påberoper seg Force Majeure skal umiddelbart varsle den andre Parten skriftlig om hendelsen, dens forventede varighet, og hvordan den påvirker oppfyllelsen av Kontrakten.

Ved en Force Majeure-hendelse suspenderes Partenes forpliktelser under Kontrakten så lenge hindringen varer. Partene skal gjøre rimelige anstrengelser for å minimere effekten av Force Majeure-hendelsen.

Hvis Force Majeure-hendelsen varer i mer enn 90 dager, kan hver av Partene si opp Kontrakten med skriftlig varsel til den andre Parten. Oppsigelsen trer i kraft 30 dager etter mottak av varselet.

Ingen av Partene skal holdes ansvarlig for manglende oppfyllelse av kontraktsforpliktelser som direkte skyldes en Force Majeure-hendelse.

## 8. 2 Overdragelse av rettigheter og plikter

### 8.2.1 Kundens overdragelse

Kunden kan overdra sine rettigheter og plikter etter denne Avtalen til annen offentlig virksomhet eller annen juridisk person som eies fullt ut av offentlig virksomhet.

Den virksomheten som får rettigheter og plikter overdratt, er berettiget til tilsvarende vilkår, såfremt Avtalens rettigheter og plikter overdras samlet.

### 8.2.2 Leverandørens overdragelse

Leverandør kan bare overdra sine rettigheter og plikter etter Avtalen med skriftlig samtykke fra Kunden. Dette gjelder også hvis Leverandøren deles i flere selskaper, eller hvis overdragelsen skjer til et datterselskap eller annet selskap i samme konsern, men ikke hvis Leverandøren slås sammen med et annet selskap. Samtykke kan ikke nektes uten saklig grunn.

Retten til overdragelse i avsnittet over gjelder kun hvis den nye Leverandøren oppfyller de opprinnelige kvalifikasjonskravene, det ikke foretas andre vesentlige endringer i Kontrakten og overdragelse ikke skjer for å omgå regelverket om offentlige anskaffelser.

Retten til vederlag etter denne Avtalen kan fritt overdras. Slik overdragelse fritar ikke vedkommende Part fra hans forpliktelse og ansvar.

## 8.3 Konkurs, akkord e.l.

Hvis det i forbindelse med Leverandørens virksomhet åpnes gjeldsforhandlinger, akkord eller konkurs, eller annen form for kreditorstyring gjør seg gjeldende, har Kunden rett til å heve Avtalen med øyeblikkelig virkning, hvis ikke annet følger av ufravikelig lov.

## 8.4 Tvister

Oppstår en tvist mellom Partene om tolkningen eller rettsvirkningene av Avtalen, skal tvisten først søkes løst gjennom forhandlinger.

Hvis en tvist i tilknytning til denne Avtalen ikke blir løst etter forhandlinger, kan Partene forsøke å løse tvisten ved mekling.

Den nærmere fremgangsmåten for mekling bestemmes av mekleren, i samråd med Partene.

Partenes rettigheter og plikter etter denne Avtalen bestemmes i sin helhet av norsk rett.

Hvis en tvist ikke blir løst ved forhandlinger eller mekling, kan hver av Partene forlange tvisten avgjort med endelig virkning ved norske domstoler. Verneting er Oslo tingrett.

Partene kan alternativt avtale at tvisten blir avgjort med endelig virkning ved voldgift.